Ħafna drabi l-bniedem jaf isib ruħu xi żmien b'idejh fuq żaqqu. Jaf ikunu mumenti ta' riflessjoni, mistrieħ jew meditazzjoni Dan l-aħħar sirt naf b'persuna li ħa ngħid hekk mix-xewk ħareġ il-ward. Qed ngħid hekk, għax minn ħajja bbażata fuq id-drogi, sab ruħu fil-programm ta' riabilitazzjoni, u minn hemm ġew stess skopra talent fih innifsu. Qed nirreferi għal Godwin Spiteri. Għandu 39 sena, joqgħod Ħ'Attard, u jaħdem fuq xogħol ta' skultura. Jiddeskrivi lilu nnifsu bħala persuna b'qalbu tajba, jħobb jgħin, tal-affari tiegħu u jħobb ħafna l-annimali. Dan l-aħħar Godwin għadu kif temm programm tal-Caritas b'suċċess għar-riabilitazzjoni mid-droga. Kien jabbuża minn diversi drogi fosthom kokaina, ħaxixa, lsd, eroina, u extacy. Miegħi stqarr li kien daħal fin-nasba tad-drogi għax ħassu naive u biex jinqata' mir-realtà tal-ħajja. Fil-fatt dam il-programm għal sena u tliet xhur. Iżda ta' min isemmi li kien dam madwar 25 sena jabbuża mid-droga qabel ma daħal għall-programm, għalkemm kellu ħafna relapses. Meta bdejt nitkellem ma' Godwin, sirt naf li kien għeja fil-ħajja tad-droga. Fil-fatt kien spiċċa lanqas kellu xejn iktar lejn xiex iħares fil-ħajja. Iżda kollox ma' kollox, il-familja tiegħu tatu ħafna sapport biex jidħol għall-programm u anke tabib li kien jassistih kien mexxih lejn din it-triq. Dwar jekk għadux isib tentazzjonijiet mas-saqajn illum li ħareġ mill-programm, Godwin weġibni: "Iva nsib tentazzjonijiet, imma l-programm għallimni kif nikkonfronta dawn is-sitwazzjonijiet." Immaġinajt li qabel ma daħal għall-programm min jaf kemm il-ġranet tilef minn ħajtu, biex ngħid hekk mitluf minn sensih, u llum il-ġurnata nimmaġina li jibki dawn il-ġranet mitlufin. Ħallejt f'idejh sabiex jelabora aktar. "Iva jiddispjaċini li ħadt id-droga, imma nħares lura u nitgħallem mill-iżbalji u nħares 'il quddiem u ngħid lil ħaddieħor biex ma jagħmilx l-istess," stqarr miegħi b'tant determinazzjoni. Qabad ġebla u ħoloq salib Interessanti l-fatt li waqt li Godwin kien il-programm kien ikollu ħafna ħin fuq idejh, tant li darba fost l-oħrajn tant kien imkisser, li kien qabad ġebla u ħoloq salib, u llum il-ġurnata fi żmien sentejn sar jiskultura sew. Ħallejt f'idejh sabiex jelabora aktar dwar dan il-fatt interessanti. "Meta dħalt il-programm ridt nagħmel xi ħaġa biex nimla l-ħin u l-unika ħaġa li sibt li ma tikkonsistix fi flus għax flus ma kellix, kienet biċċa ġebla. B'din il-ġebla għamilt salib u mbagħad għamilt ieħor u ieħor u dan ix-xogħol għenni biex inneħħi r-rabja li kont għaddejt minnha u żżommni kalm." Jiġifieri qabel ma kien daħal għall-programm, Godwin kien jaf biss xi ħaġa żgħira ħafna dwar l-iskultura. "Imma x-xogħol ġol-programm tal-ġebel għenni noħroġ it-talent tiegħi b'mod iktar varjat għax ovvjament kelli aktar ħin u iktar prattika għax barra ma kienx ikolli moħħ," żvela miegħi Godwin. Mistoqsi jħossx jekk dan huwa don speċjali mogħti lilu, jew forsi jħossx li kieku ma daħalx għall-programm, jaf forsi lanqas qatt ma kien jiskopri dan it-talent moħbi fih, qal hekk: "Iva, nemmen li dan huwa don u nemmen li kieku ma kienx il-programm ma kontx niskopri t-talent b'mod miftuħ aktar għax, kif għedtlek qabel, ma kienx ikolli dik il-grinta ġo fija li nagħmel dak it-tip ta' xogħol." Fil-fatt ta' min jgħid li wara li ħoloq is-salib minn dik il-ġebla, ix-xogħol u t-talent ta' Godwin kompla jiżviluppa maż-żmien. "Is-slaleb kollha li għamilt tajthom kollha lill-istaff u lir-residenti bħala ġest u rigal u wara bqajt nagħmel affarijiet oħra aktar fil-kobor. Bħall-arma tal-paċi li llum tinsab ġewwa San Blas bħala monument li jissimbolizza l-paċi li hemm ġewwa l-komunità u biex insib il-paċi fija minħabba rabja li kont għaddej minnha." Ħareġ mill-programm u qed iħares lejn futur aħjar Illum il-ġurnata Godwin ħareġ mill-programm u qed iħares lejn il-futur tiegħu stess, li bis-saħħa ta' programm bejn il-Caritas u l-kumpanija Malta Government Investments se jiftaħ negozju għal rasu. Ħallejt f'idejh sabiex jelabora aktar. "Iva, inħossni fortunat li minn dak kollu li għaddejt f'ħajti llum il-ġurnata sibt l-għajnuna biex nibni futur aħjar u ta' dan inħossni grat u onorat u ngħid grazzi lill-kumpanija li se tgħinni." Apparti slaleb, u emblemi, ridt inkun naf x'qed joħloq aktar bix-xogħol tal-iskultura li beda jagħmel u min qed jinteressa ruħu fix-xogħol tiegħu. Fil-fatt żvela miegħi li bħalissa għaddej bi proġett kbir. "Qed noħloq wiċċ ta' persuna li hi magħrufa f'Malta għall-ġid kbir li għamlet ġol-Caritas u x-xogħol tiegħi qed jiġi apprezzat minn ħafna nies fosthom mill-ħaddiema tal-Caritas u mir-residenti. Illum li ħareġ mill-programm, Godwin qed jaħdem fuq bażi full-time ma' kumpanija, filwaqt li bħala passatemp qed jaħdem fuq l-iskultura f'waħda mid-djar tal-Caritas il-Mosta. Fl-aħħar nett Godwin għadda messaġġ lill-qarrejja ta' din il-gazzetta. "Il-messaġġ tiegħi hu li jibqgħu ’l bogħod mid-droga u lanqas biss jitħajru jippruvawha. Jekk għandkom xi problema li ħafna mid-drabi dik tkun li twasslek għad-droga għandkom tiftħu qalbkom mill-ewwel ma’ nies professjonali u jekk għandkom xi talent titilfux ħin biex tiskopruh," temm jgħid.